**Studenac zaključuje godinu s ukupno pola milijuna doniranih sredstava u sklopu projekta „Korak bliže zajednici“**

*Provođenjem svog društveno odgovornog projekta, Studenac nastavlja podržavati neprofitne udruge i organizacije koje aktivno pridonose pozitivnim promjenama u svojim lokalnim zajednicama*

**Omiš, 9. prosinca 2022.** – Studenac, jedan od vodećih maloprodajnih lanaca u Hrvatskoj, ujedno i lanac s najvećom mrežom prodavaonica, u sklopu svog društveno odgovornog projekta ['Korak bliže zajednici'](https://www.studenac.hr/korak-blize-zajednici) i u petom je ciklusu donirao ukupno 100.000 kuna neprofitnim organizacijama diljem Hrvatske. Donacijski ciklus za 2022. godinu Studenac tako završava sa sveukupno doniranih 500.000 kuna, a provođenje projekta, uz proširenje programa dodatnim aktivnostima, najavljeno je i za 2023. godinu.

*„Studenac je svjestan svoje odgovornosti u zajednici u kojoj djeluje. Zato smo posebno ponosni što smo kroz ovaj projekt podržali rad čak 50 različitih neprofitnih organizacija. Vodeći se ciljevima Ujedinjenih naroda, koji uključuju promociju zdravog života i blagostanja za ljude svih generacija, projekt 'Korak bliže zajednici' nastavljamo i u 2023. godini. Naime, dodatno ćemo razvijati naše društveno odgovorno poslovanje s proširenom platformom aktivnosti i još većim neposrednim angažmanom, sa željom da doprinesemo pozitivnim promjenama u društvu i zajednici kojoj pripadamo“,* poručila je**Anja Škulje Makjanić,** voditeljica projekata korporativnih komunikacija u Studencu***.***

Nova donacija u sklopu projekta 'Korak bliže zajednici' ravnomjerno je raspodijeljena među deset odabranih neprofitnih organizacija, a među njima su i Udruga sveti Jeronim te Udruga roditelja i djece Dravet sindroma Hrvatska, koje su donaciju preuzele u središnjici Studenca u Omišu.

Predsjednica Udruge sveti Jeronim **Bernarda Janković** tom je prilikom istaknula kako udruga svojim djelovanjem osvještava lokalnu zajednicu o problemima beskućništva i drugih osoba u riziku od siromaštva te je njezin cilj unapređenje skrbi o beskućnicima i socijalno ugroženim skupinama stanovništva s područja grada Kaštela i Splitsko-dalmatinske županije. Brojni beskućnici borave u njihovu prenoćištu, a njihove potrebe iziskuju dodatnu pomoć. Donacija će im uvelike pomoći u prikupljanju osnovnih kućanskih i higijenskih potrepština.

Zahvalu za donirana sredstva iskazala je i **Irena Bibić**, predsjednica Udruge roditelja i djece Dravet sindroma Hrvatska: *„Na natječaj Studenca* *prijavili smo se s programom EpiPrehrane odnosno programom za liječenje epilepsije medicinskim dijetama. Ovim projektom želimo podići svijest zdravstvenih djelatnika, oboljelih i njihovih obitelji, ali i šire javnosti o visokoj učinkovitosti ketogenih dijeta u liječenju tvrdokornih epilepsija. Donacija će korisnicima olakšati nabavu namirnica koje su potrebne za provođenje medicinskih dijeta te će cjelokupni program doprinijeti boljoj kvaliteti života oboljelih*“.

Također, s obzirom na to da je ovogodišnji donacijski ciklus za 2022. godinu službeno završen, Studenac je u svojoj omiškoj središnjici ugostio predstavnike organizacija koje su ove godine bile dio projekta „Korak bliže zajednici“. Okupljeni predstavnici organizacija i Studenca na prigodnom su blagdanskom domjenku i simbolično zaokružili pozitivnu i inspirativnu projektnu priču, a popis svih dosadašnjih dobitnika natječaja dostupan je na [službenoj stranici](https://www.studenac.hr/korak-blize-zajednici) projekta.

Društvena odgovornost utkana je u poslovnu strategiju Studenca. Naime, osim projekta „Korak bliže zajednici“, kojim pomaže lokalnim zajednicama pružajući podršku neprofitnim organizacijama, Studenac aktivno pridonosi i očuvanju okoliša, posebno mora i priobalja, ali i bioraznolikosti, kroz projekt ['Korak bliže prirodi'](https://www.studenac.hr/korak-blize-prirodi) u sklopu kojeg je dosad provedeno pet eko akcija.

U 2023. godini Studenac će nastaviti provoditi i razvijati svoje društveno odgovorne projekte, čime će i dalje jačati svoje društveno odgovorno poslovanje i prepoznatljivi dobrosusjedski karakter.

**Kontakt za medije:**

Ivona Radić, Pragma komunikacije za Studenac

+385 91 4772 462

[studenac@pragma.hr](mailto:studenac@pragma.hr)

Anja Škulje Makjanić,

Voditeljica korporativnih komunikacija

[anja.skulje-makjanic@studenac.hr](mailto:anja.skulje-makjanic@studenac.hr)

**Trgovački maloprodajni lanac Studenac** kao kompanija posluje od 1991. godine. Kasnih 90-ih proširio je poslovanje otvaranjem veleprodajnog skladišta u Dućama i nekoliko maloprodajnih trgovina u Omišu. Na današnji Studenac, trgovinu-susjed koja pogodnostima za kupce dosljedno prati svjetske trendove, najviše je utjecala 2018. kada počinje transformacija poslovanja popraćena akvizicijama i organskim rastom. Preuzimanjem Istarskih supermarketa i Sonika 2019. lanac jača svoju poziciju i posluje duž cijele jadranske obale. Status utvrđuje 2021. preuzimanjem lanca Bure Trgovina, a važan poslovni iskorak iste godine čini otvaranjem prvih prodavaonica u Zagrebu. Dodatno, u 2022. Studenac preuzima dubrovački Pemo, kutinsku Loniu i više manjih lanaca diljem Hrvatske, te je sada prisutan u 15 županija i Zagrebu. Studenac trenutačno zapošljava više od 5500 djelatnika, ima gotovo 1100 prodavaonica te je među vodećim maloprodajnim lancima u Hrvatskoj. Više informacija dostupno je na [studenac.hr](https://www.studenac.hr/), a priopćenja za medije na [studenac.hr/press](https://www.studenac.hr/press).